Predkladacia správa

Na rokovanie vlády Slovenskej republiky predkladá minister financií, vedúci Úradu vlády SR a splnomocnenec vlády SR pre informačnú spoločnosť iniciatívny materiál Návrh Stratégie informatizácie verejnej správy. 

Vláda Slovenskej republiky zdôraznila svoj záväzok zrealizovať všetky nevyhnutné kroky, vedúce k modernizácií verejnej správy, v dokumente “Programové vyhlásenie Vlády Slovenskej republiky”, a to predovšetkým so zameraním na ekonomiku a jej informatizáciu, na zabezpečenie poskytovania služieb občanom a firmám atraktívnejším a jednoduchším spôsobom. Cieľom je vybudovanie modernej verejnej správy, ktorá bude spĺňať svoje úlohy efektívne, ktorá je transparentná a minimálne zaťaží občanov a firmy.

Dosiahnutie týchto zámerov je východiskom pre tento strategický dokument. Do roku 2013 bude verejná správa Slovenskej republiky pracovať na plnení vízie a dosiahnutí 4 hlavných cieľov. Štyri strategické ciele vytvárajú komplexný rámec pre naplnenie vízie eGovernment-u. Slovenská republika sa stane krajinou so silnou vedomostnou ekonomikou, ktorá bude popri jej európskych partneroch elektronicky vyspelým členom EÚ aj v rámci  krajín V4.

Vytvorenie fungujúceho eGovernment-u nebude len jednoduchou technologickou paradigmou alebo taktickou iniciatívou. Bude komplexom dôležitých strategických zmien a významných prínosov. Jadrom celého procesu je ucelená téma – spokojnosť verejnosti s verejnou správou a efektívny manažment zmien, vytvárajúci základný kameň úspechu eGovernment-u.

Stratégia informatizácie verejnej správy vytvára priestor pre nastolenie jasných kritérií a postupov pri financovaní eGovernment-u. Súčasná situácia v oblasti financovania je výnimočnou aj preto, že okrem zdrojov štátneho rozpočtu umožní vybudovanie eGovernment-u aj z prostriedkov štrukturálnych fondov EÚ. 

Verejná správa dosiahne ciele definované v tejto stratégii iba v prípade, že vytvorí silnú riadiacu štruktúru, jasný plán implementácie, a zabezpečí dostatočné finančné prostriedky na jej realizáciu.

Tento strategický dokument je ďalším krokom Ministerstva financií SR k tomu, aby pokračovalo v riadení informatizácie verejnej správy. Súvisiacim dokumentom, ktorý MF SR pripraví a predloží vláde SR, bude Národná koncepcia informatizácie verejnej správy. 

Materiál bol predmetom medzirezortného pripomienkového konania (bežný postup) od 24. 9. 2007 do 5. 10. 2007. Vznesené zásadné pripomienky desiatich subjektov boli prerokované na rozporových konaniach, v rámci ktorých boli odstránené všetky rozpory. Materiál sa na rokovanie vlády Slovenskej republiky predkladá bez rozporov.